ดัชนีหุ้นไทยปิดบวก 5.26 จุด
ตลาดหุ้นไทยปิดตลาดที่ 802.57 จุด เพิ่มขึ้น 5.26 จุด หรือ 0.66% มูลค่าการซื้อขาย 22,007.44 ล้านบาท
2 ก.ค. 2553

ตลาดหุ้นไทยปิดตลาดที่ 802.57 จุด เพิ่มขึ้น 5.26 จุด หรือ 0.66% มูลค่าการซื้อขาย 22,007.44 ล้านบาท
นายชัย จิระเสวีนุประพันธ์ ผู้จัดการฝ่ายกลยุทธ์การลงทุน บริษัทหลักทรัพย์ (บล.) พัฒนสิน กล่าวว่า นักลงทุนส่วนใหญ่จะเล่นข่าวเป็นรายกลุ่ม และเลือกซื้อหุ้นเป็นรายตัว มากกว่า เพราะยังไม่มีปัจจัยใหม่ๆ ที่โดดเด่นเข้ามาขับเคลื่อนตลาด
"กลุ่มพลังงานและธนาคารจะไม่ได้ปรับเพิ่มขึ้น แต่จะเคลื่อนไหวในกรอบ เพราะไม่มีข่าวอะไรเข้ามา ขณะที่ราคาน้ำมันก็อ่อนตัว ขณะที่กลุ่มธนาคารรอข่าวผลประกอบการ แต่กลุ่มที่มาผลักดัชนี คือ กลุ่มสื่อสาร กลุ่มเกษตร และหุ้นปูนซิเมนต์ไทย (SCC) ที่ขยับขึ้นมา" นายชัย กล่าว
สำหรับ แนวโน้มในสัปดาห์หน้า นายชัย กล่าวว่า ยังคงเป็นการเลือกลงทุนในรายตัวเช่นเดียวกับปลายสัปดาห์นี้ และหากปัจจัยต่างประเทศยังไม่มีทิศทางที่ดีขึ้น โอกาสที่ดัชนีหุ้นไทยจะผ่าน 820 จุด เป็นไปได้ยาก